शवयात्रा से पहले सांस चलने लगी तो अस्पताल लेकर भागे
एमवाय अस्पताल में भर्ती एक महिला मरीज को मृत समझकर परिजन घर ले गए। वहां अंतिम संस्कार की तैयारी चल रही थी, लेकिन कुछ परिजन ने देखा कि महिला की सांसें चल रही हैं। वे तत्काल एक निजी अस्पताल लेकर पहुंचे, वहां पता चला कि मरीज की मौत नहीं हुई, वह ब्रेन डेड की स्थिति में पहुंच गया है। इसके बाद परिजन ने एमवायएच में हंगामा किया और डॉक्टरों पर आरोप लगाया कि उन्होंने मरीज को मृत बता दिया।
खजराना के बलाई मोहल्ला निवासी 55 वर्षीय गीता बाई पति बाबूलाल मालवीय सिर में चोट के कारण तीन दिन से एमवायएच में भर्ती थीं। डॉक्टरों ने ऑपरेशन भी किया, लेकिन स्थिति नहीं सुधरी। परिजन ने बताया बुधवार को डॉक्टरों ने मृत बता दिया तो वे उसे घर लेकर चले गए। घर पर अंतिम क्रियाकर्म की तैयारी चल रही थी। तभी अचानक मरीज की सांस चलने लगी। तुरंत मयूर अस्पातल लेकर पहुंचे। वहां डॉक्टरों ने बीपी व पल्स नापी, सब सामान्य था। यहां अस्पताल प्रबंधन ने बताया कि मरीज कोमा में चला गया है। परिजन फिर मरीज को एमवाय लेकर पहुंचे और यहां हंगामा किया। हालांकि देर शाम मरीज की मौत हो गई। एमवायएच के सर्जरी विभाग के डॉक्टरों का कहना है परिजन खुद अपनी मर्जी (लामा) से मरीज को लेकर चले गए। उन्हें किसी डॉक्टर ने मरीज के मृत होने का नहीं कहा।
hin_Deva hin_Deva hin_Deva